DEĊIŻJONI TAL-KUMMISSJONI
ta' l-24 ta' Awwissu 2006
li temenda d-Deċiżjoni 2003/56/KE dwar iċ-ċertifikati tas-saħħa għall-importazzjoni ta' l-annimali ħajjin u l-prodotti ta' l-annimali minn New Zealand
(innotifikata taħt dokument numru C(2006) 3708)
(Test b'rilevanza għaż-ŻEE)
(2006/855/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 97/132/KE tas-17 ta' Diċembru 1996 dwar il-konklużjoni tal-Ftehim bejn il-Komunità Ewropea u New Zealand fuq miżuri sanitarji applikabbli man-negozju f'annimali ħajjin u prodotti ta' annimali (1), u b'mod partikulari l-Artikolu 4 tagħha,
Billi:
(1)
Il-Ftehim bejn il-Komunità Ewropa u New Zealand dwar miżuri sanitarji applikabbli għan-negozju ta' annimali ħajjin u prodotti ta' l-annimali (2) (“il-Ftehim”) ippreveda l-possibbiltà ta' rikonoxximent ta' l-ekwivalenza tas-sistemi ta' kontroll u ċertifikazzjoni ta' New Zealand fir-rigward tal-laħam frisk u prodotti bbażati fuq il-laħam u għall-prodotti oħrajn ta' l-annimali.
(2)
Id-Deċiżjoni tal-Kummissjoni 2003/56/KE (3) tistipula l-kondizzjonijiet ta' ċertifikazzjoni u tipprovdi mudell għaċ-ċertifikati uffiċjali taċ-ċertifikati sanitarji li għandhom jintużaw għall-importazzjoni minn New Zealand ta' annimali ħajjin u ta' prodotti ta' annimali. Fil-każ fejn tinstab ekwivalenza sħiħa tal-miżuri sanitarji, jistgħu jintużaw ċertifikati simplifikati, li għalihom hemm mudelli stipulati fl-Anness II sa V ma' dik id-Deċiżjoni.
(3)
Għandhom jittieħdu f'konsiderazzjoni r-rikonoxximenti reċenti ta' ekwivalenza ta' l-istatus tal-marda u tal-miżuri sanitarji għan-negozju tan-naħal għall-għasel ħajjin u għall-bagħal tan-naħal. Ċertifikazzjoni veterinarja simplifikata ġiet rikonoxxuta f'din il-kategorija. Għandu jitfassal ċertifikat mudell xieraq.
(4)
Dispożizzjonijiet ta' ċertifikazzjoni oħrajn għandhom jiġu aġġornati sabiex jiġu kkunsidrati l-bidliet fil-leġiżlazzjoni Komunitarja rilevanti.
(5)
Id-Deċiżjoni 2003/56/KE għandha għalhekk tiġi emendata skond dan.
(6)
Il-miżuri previsti f'din id-Deċiżjoni jaqblu ma' l-opinjoni tal-Kumitat Permanenti dwar il-Katina Alimentari u Saħħet l-Annimali,
ADOTTAT DIN ID-DEĊIŻJONI:
Artikolu 1
L-Annessi għad-Deċiżjoni 2003/56/KEE huma emendati skond l-Anness għal din id-Deċiżjoni.
Artikolu 2
Din id-deċiżjoni tibda tapplika mill-għoxrin ġurnata wara dik tal- pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussel, 24 ta' Awwissu 2006.